În urma apariţiei în mass-media a unor informaţii referitoare la numărul persoanelor aflate în prezent în executarea unor sancţiuni privative de libertate care ar putea beneficia de dispoziţiile legii penale mai favorabile ca urmare a intrării în vigoare a noilor Coduri penale, Ministerul Justiţiei face următoarele precizări:  
  
        Conform  H.G. nr. 836 din 30 octombrie 2013 şi O.U.G. 116 din 23 decembrie 2013, la nivelul tuturor centrelor de detenţie s-au constituit şi funcţionează Comisii mixte, formate din judecători, procurori şi personal administrativ, care au rolul de a evalua incidenţa legii penale mai favorabile în cazul tuturor persoanelor aflate în executarea pedepselor şi măsurilor educative privative de libertate, din perspectiva noilor reglementări penale şi procesual penale.  
        Conform legii, modificarea unei pedepse ori a unei măsuri educative definitiv aplicate reprezintă atributul exclusiv al instanţei de judecată, Comisiile având doar dreptul de a sesiza instanţele competente în situaţiile în care apreciază că se impune modificarea sancţiunii, ca urmare a succesiunii în timp a legilor penale.  
        Cu toate acestea, pentru a contura o imagine cât mai clară a impactului noilor Coduri, Ministerul Justiţiei este în măsură se prezinte următoarele date, ce au rezultat, cu caracter strict estimativ, din evaluarea parţială efectuată până în prezent de către Comisiile menţionate:  
        Astfel, până la data de 10 ianuarie 2014, Comisiile au analizat situaţia a aproximativ 24.000 de persoane aflate în executarea sancţiunilor privative de libertate, dintr-un total de 30.680 de persoane aflate în această situaţie.  
        În urma acestei analize parţiale, s-a constatat că într-un număr de aproximativ 150 de cazuri se impune sesizarea instanţelor de judecată pentru ca acestea să se pronunţe asupra eventualei încetări a executării pedepsei la data intrării în vigoare a Noului Cod penal sau în imediata apropiere a acestei date. Facem precizarea că cele mai multe astfel de cazuri sunt reprezentate fie de fapte săvârșite în timpul minorității, fie de condamnări aflate în ultima perioadă de executare.  
        În concluzie, impactul imediat al intrării în vigoare a Noului Cod Penal asupra numărului persoanelor aflate în stare de detenţie se estimează a fi de ordinul a 200, sub rezervele menţionate, în sensul că evaluarea nu este finalizată, iar hotărârea în fiecare caz în parte va aparţine exclusiv instanţei de judecată.